CELEX: 32022R0650
Language: sl
Date: 2022-04-20 00:00:00
Title: Uredba Komisije (EU) 2022/650 z dne 20. aprila 2022 o spremembi Priloge k Uredbi (EU) št. 231/2012 o določitvi specifikacij za aditive za živila, navedene v prilogah II in III k Uredbi (ES) št. 1333/2008 Evropskega parlamenta in Sveta, glede specifikacij za natrijev diacetat (E 262 (ii)) (Besedilo velja za EGP)

21.4.2022   
               
               
                  SL
               
               
                  Uradni list Evropske unije
               
               
                  L 119/65
               
            
         UREDBA KOMISIJE (EU) 2022/650
         z dne 20. aprila 2022
         o spremembi Priloge k Uredbi (EU) št. 231/2012 o določitvi specifikacij za aditive za živila, navedene v prilogah II in III k Uredbi (ES) št. 1333/2008 Evropskega parlamenta in Sveta, glede specifikacij za natrijev diacetat (E 262 (ii))
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 14 Uredbe,
         ob upoštevanju Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2) ter zlasti člena 7(5) Uredbe,
         ob upoštevanju naslednjega:
         
                     (1)
                  
                  
                     V Uredbi Komisije (EU) št. 231/2012 (3) so določene specifikacije za aditive za živila, navedene v prilogah II in III k Uredbi (ES) št. 1333/2008.
                  
               
                     (2)
                  
                  
                     Specifikacije za aditive za živila se lahko na pobudo Komisije ali na podlagi zahtevka države članice ali zainteresirane strani posodobijo v skladu s skupnim postopkom iz člena 3(1) Uredbe (ES) št. 1331/2008.
                  
               
                     (3)
                  
                  
                     Dne 3. avgusta 2020 je bil vložen zahtevek za spremembo specifikacij za aditiv za živila natrijev diacetat (E 262 (ii)). Zahtevek je bil dan na voljo državam članicam v skladu s členom 4 Uredbe (ES) št. 1331/2008.
                  
               
                     (4)
                  
                  
                     Uredba (EU) št. 231/2012 določa, da natrijev diacetat (E 262 (ii)) vsebuje 39 do 41 % proste ocetne kisline in 58 do 60 % natrijevega acetata. Vložnik zahteva spremembo v 39 do 43 % proste ocetne kisline in 57 do 60 % natrijevega acetata.
                  
               
                     (5)
                  
                  
                     Po navedbah vložnika se pri proizvodnji natrijevega diacetata (E 262 (ii)) pridobi stehiometrični proizvod z 42,3-odstotno vsebnostjo proste ocetne kisline. Vložnik trdi, da je za zmanjšanje vsebnosti proste ocetne kisline na 39–41 % potrebna prevelika količina energije. Zato se bo z zvišanjem zgornje meje za prosto ocetno kislino na 43 % skrajšal čas sušenja med proizvodnjo, zaradi česar se bo zmanjšala potrebna energija, proizvodni proces pa bo postal bolj trajnosten.
                  
               
                     (6)
                  
                  
                     Po navedbah vložnika v proizvodnem procesu ni drugih sprememb, večja količina proste ocetne kisline v natrijevem diacetatu (E 262 (ii)) ne vpliva na varnost, končni proizvod pa je drugače enak, tj. ne vsebuje nobenih drugih nečistoč razen tistih, določenih v Uredbi (EU) št. 231/2012.
                  
               
                     (7)
                  
                  
                     O zahtevku je razpravljala delovna skupina vladnih strokovnjakov o aditivih. Ob upoštevanju informacij, ki jih je predložil vložnik, in povratnih informacij navedene delovne skupine je Komisija menila, da predlagana sprememba specifikacij za natrijev diacetat (E 262 (ii)) ne bo imela učinka na zdravje ljudi.
                  
               
                     (8)
                  
                  
                     Ker zvišanje zgornje meje za vsebnost proste ocetne kisline v natrijevem diacetatu (E 262 (ii)) z 41 % na 43 % ne bo imelo učinka na zdravje ljudi, ni treba zaprositi za mnenje Evropske agencije za varnost hrane v skladu s členom 3(2) Uredbe (ES) št. 1331/2008.
                  
               
                     (9)
                  
                  
                     Prilogo k Uredbi (EU) št. 231/2012 bi bilo zato treba ustrezno spremeniti.
                  
               
                     (10)
                  
                  
                     Ukrepi iz te uredbe so v skladu z mnenjem Stalnega odbora za rastline, živali, hrano in krmo –
                  
               SPREJELA NASLEDNJO UREDBO:
         
            Člen 1
            Priloga k Uredbi (EU) št. 231/2012 se spremeni v skladu s Prilogo k tej uredbi.
         
         
            Člen 2
            Ta uredba začne veljati dvajseti dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 20. aprila 2022
            
               
                  Za Komisijo
               
               
                  predsednica
               
               Ursula VON DER LEYEN
            
         
         
            (1)  UL L 354, 31.12.2008, str. 16.
         
            (2)  UL L 354, 31.12.2008, str. 1.
         
            (3)  Uredba Komisije (EU) št. 231/2012 z dne 9. marca 2012 o določitvi specifikacij za aditive za živila, navedene v prilogah II in III k Uredbi (ES) št. 1333/2008 Evropskega parlamenta in Sveta (UL L 83, 22.3.2012, str. 1).
      
      
         
            PRILOGA
            V Prilogi k Uredbi (EU) št. 231/2012 se v vnosu za „E 262 (ii) natrijev diacetat“ vrstica za analizo pod razdelkom „Opredelitev“ nadomesti z naslednjim:
            
               
                           „Analiza
                        
                        
                           vsebnost 39 do 43 % proste ocetne kisline in 57 do 60 % natrijevega acetata“.